Anne Grete Holmsgaard (SF), 2003-10-10:
Jamen så se da ud ad vinduet, sagde statsministeren i tirsdags.
Jeg er fuldstændig enig med ham, se ud ad vinduet.
Spørgsmålet er, om statsministeren er enig med sit eget sagte og skrevne ord.
For når man ser på, hvad det var, statsministeren sagde i tirsdags, og hvad han også har sagt i dag, så synes jeg, at det indtryk, man får, er, at statsministeren som regeringsleder er langt mere optaget af den nationale dagsorden, der handler om flygtninge, langt mere optaget af den end af det europæiske udsyn.
Vi har brugt megen tid på i dag at debattere lige præcis det her.
Og hvorfor har vi så gjort det?
Fordi det er fantastisk vigtigt for, hvad der kommer til at foregå i den kommende tid. Hvis statsministeren, ulykkeligvis med opbakning fra Socialdemokratiet, rent faktisk investerer krudt i forhandlingerne med de andre lande på at få indføjet den modernisering, som statsministeren selv kaldte det i dag, det jeg kalder et flygtningeforbehold eller et femte forbehold, og får det lagt ind som en mulighed for Danmark i den protokol eller den tilføjelse, der skal til Traktaten, så risikerer vi, at den debat, vi får herhjemme, bliver en flygtningedebat.
Det har vi ikke brug for.
Vi har brug for en debat om indholdet i den traktat, som vil være resultatet af forhandlingerne mellem regeringslederne.
Vi har i den grad brug for at få en debat om, hvad konsekvenserne er af, at vi har udvidet EU.
Vi er i SF varme tilhængere af udvidelsen af EU med de 10 nye lande, og vi ønsker, at der skal sættes fokus på den debat, der handler om, om Traktaten er et godt grundlag at arbejde videre på, eller om den er et mindre godt grundlag at arbejde videre på. Men faren ved de manøvrer, regeringen er i gang med nu, og ulykkeligvis er kommet temmelig langt med sammen med Socialdemokratiet, er, at vi får en afsporet EU-debat, og det betragter vi som en ulykke.
Den anden helt åbenlyse fare er, at når man sidder ved et forhandlingsbord, hvor der sidder 25 personer, så må man jo som et land, der ikke er særlig stort, vide, at der er grænser for, hvor meget man kan komme igennem med.
Man har så at sige et klippekort med et vist antal point, og hvis man bruger en stor del af de point i det klippekort på at få lavet en tilpasning eller en modernisering, som statsministeren gerne vil have det til at lyde som eller kalder det, så er det klart, at der simpelt hen er færre klip tilbage til resten.
Så vores råd til statsministeren og regeringen er: Besind jer nu og sørg for, at forbeholdene går over som det, de er, uanset at I ikke kan lide dem.
De er der, og de er vedtaget ved en folkeafstemning, og det må vi alle sammen respektere, uanset hvad vi i øvrigt mener om dem.
Og spar dog på klippene, så de klip kan bruges til andre og bedre ting.
Det er vores råd til regeringen, at den bruger sine klip til at kæmpe for nogle andre ting, til at arbejde for nogle andre ting og ikke får malet sig op i et hjørne, hvor det, som jo har været statsministerens eller regeringens dagsorden, nemlig at det skulle gå hurtigt, kommer til at overskygge det, der er det interessante, nemlig politisk indflydelse.
Set med vores øjne er det en meget vigtig prioritet, at alle lande har kommissærer med stemmeret.
Her har regeringen faktisk lyttet noget til os.
Ja, nu er vi ikke så naive, at vi tror, at det kun er os, statsministeren har lyttet til.
Han har naturligvis også lyttet til de andre små lande, til Finland, som har skældt ud på Danmark for at være for passiv på det her område, og formentlig også til Kommissionen.
Men jeg tror faktisk også, han har lyttet lidt til SF på det her område. Og det er meget vigtigt for os, at regeringen slås for det i forhandlingerne, så vi får en traktat, hvor det er fuldstændig klart, at hvert land har en kommissær med stemmeret. Vi ønsker også, at regeringen arbejder for, at der kan komme flertalsafgørelser på miljøafgifter og på giftafgifter.
Jeg lyttede til udenrigsministeren, da han holdt sit indlæg heroppe, hvor det jo fremgik klart, at på det her område er udenrigsministeren enig med os.
Men det er jo igen et spørgsmål om, hvor mange klip man har på sit klippekort, hvor mange skud man har i sin bøsse, når man sidder ved forhandlingsbordet.
For os er det også vigtigt - her må vi også sige, at vi er enige med regeringen - at vi får flertalsafgørelser med hensyn til selskabsskatter.
Så igen, brug noget af krudtet på det.
Det er ikke sikkert, det lykkes, men det er vigtigt, at man fremfører synspunkter, og at man fremfører dem på en måde, hvor det lyser ud af en, at det betyder noget for Danmark.
Endelig er det vigtigt for os at undgå den udhuling af værdierne, som markante kræfter rundtomkring i Europa er i gang med, og som heldigvis meget svagere stemmer her i Folketinget også gerne vil have, nemlig diskussionen om at få indskrevet de kristne værdier enten i præamblen eller direkte inde i teksten.
Det mener vi vil være meget, meget forkert, hvis det sker.
Det er vi næppe uenige med regeringen om.
Så vores opfordring er: Kig ud ad vinduet, se på Europa og brug krudtet på det her.
Det vil give grundlag og gode muligheder
for en rigtig god, bred folkelig debat herhjemme.
Så lyt nu venligst til det og lad venligst være med at køre ud ad det spor.
For SF kan det siges i nogle hovedoverskrifter, og det er under alle omstændigheder nødvendigt, for de 10 minutter er snart gået.
Vi ønsker et EU, der er i stand til at påtage sig en ledende rolle på globalt plan.
Vi ønsker et stærkt, grønt og socialt ansvarligt EU, og vi ønsker et demokratisk og mangfoldigt EU.
Jeg vil derfor på vegne af SF fremsætte følgende:
Forslag til vedtagelse
»Folketinget konstaterer, at konventets traktatudkast udgør grundlaget for regeringskonferencen om fremtidens EU samt at en række lande ønsker reelle forhandlinger om udkastet i regeringskonferencen.
Folketinget opfordrer regeringen til en aktiv forhandlingslinje med det formål at skabe et mere demokratisk, socialt og miljømæssigt ansvarligt EU.
Folketinget lægger i denne sammenhæng vægt på, - at hvert medlemsland har en kommissær med stemmeret, - at få selskabsskat omfattet af flertalsafgørelser, - at få miljøafgifter omfattet af flertalsafgørelser. Folketinget opfordrer regeringen til at modsætte sig forslag om at udvande værdierne i traktatudkastet.
Folketinget opfordrer regeringen til at arbejde for en dansk folkeafstemning, som udelukkende omfatter den ny forfatningstraktat, hvor de danske undtagelser er overført.
Folketinget kan i forlængelse heraf ikke støtte bestræbelserne på at revidere den retlige undtagelse.
Regeringen opfordres til løbende at orientere Folketing og befolkning om forhandlingsforløbet og andre landes positioner.